**PROIECT - DECIZIA ETAPEI DE ÎNCADRARE**

**Nr. ...................... din ........................**

Ca urmare a solicitării de emitere a acordului de mediu adresate de **S.C. PETROTEL LUKOIL S.A.**, cu sediul Ploiești, Strada Mihai Bravu, Nr. 235, județul Prahova, înregistrată la Agenția pentru Protecția Mediului Prahova cu nr. 4432 din 12.03.2020 și completată cu nr. 7306 din 20.05.2020, în baza Legii nr. 292/2018, *privind evaluarea impactului anumitor proiecte publice și private asupra mediului* și a [Ordonanței de Urgență a Guvernului nr. 57/2007](http://legislatie.just.ro/Public/DetaliiDocumentAfis/202496), *privind regimul ariilor naturale protejate, conservarea habitatelor naturale, a florei și faunei sălbatice*, aprobată cu modificări și completări prin [Legea nr. 49/2011](http://legislatie.just.ro/Public/DetaliiDocumentAfis/127715), cu modificările și completările ulterioare,

Agenția pentru Protecția Mediului Prahova decide, ca urmare a consultărilor desfășurate în cadrul ședinței comisiei de analiză tehnică din data de 09.06.2020, că proiectul **,,*MONTAREA UNOR ECHIPAMENTE NOI PENTRU OPTIMIZAREA SCHIMBULUI DE CĂLDURĂ LA INSTALAȚIA DAV 3*”,** propus a fi amplasat în Ploiești, Strada Mihai Bravu, Nr. 235, județul Prahova, **nu se supune evaluării impactului asupra mediului, nu se supune evaluării adecvate și nu se supune evaluării impactului asupra corpurilor de apă.**

**JUSTIFICAREA PREZENTEI DECIZII:**

**I. Motivele pe baza cărora s-a stabilit necesitatea neefectuării evaluării impactului asupra mediului sunt următoarele:**

**a)** proiectul se încadrează în prevederile Legii nr. 292/2018, *privind evaluarea impactului anumitor proiecte publice și private asupra mediului*, Anexa nr. 2, pct. 13 (a); conform criteriilor de selecție pentru stabilirea evaluării impactului asupra mediului din Anexa 3 ale aceleiași legi, ***nu se supune evaluării impactului asupra mediului.***

**b) Caracteristicile proiectului:**

**b.1. Dimensiunea și concepția întregului proiect:**

S.C. PETROTEL - LUKOIL S.A. derulează începând cu 2018 un vast program de investiții și modernizare a capacităților de producție. În cadrul acestui pachet de investiții este inclusă și creșterea performanței energetice a rafinărei, proiectul supus avizării fiind dedicat, în exclusivitate, acestui scop.

Proiectul nu aduce atingere fluxului tehnologic de bază și nu modifică capacități de producție. Instalarea noilor echipamente necesită lucrări de demontare echipamente existente, demolări și construcții montaj (fundații) de mici dimensiuni.

**DESCRIEREA PROIECTULUI:**

**Situația existentă:**

Instalația DAV3 are ca scop desalinarea țițeiului brut și distilarea atmosferică și în vid a acestuia în vederea obținerii fracțiunilor de benzină, petrol, motorină, distilat de vid și semigudron, materii prime pentru procesele secundare de prelucrare.

Instalația a fost pusă în funcțiune în 1977 având la bază un proiect IPIP Ploiești. Instalația a fost modernizată succesiv în anii 2003-2004, respectiv 2008-2009 pe baza proiectelor elaborate de IPIP Ploiești. Capacitatea actuală de producție a instalației este de 2.400.600 tone/an.

**Fazele principale ale procesului tehnologic sunt:**

* preîncălzirea materiei prime – țiței (trenul I de schimbătoare de căldură);
* desalinarea electrică în vederea separării apei și a sărurilor minerale;
* încălzirea țițeiului desalinat (trenul II de schimbătoare de căldură);
* separarea prin fracționare la presiune atmosferică;
* distilarea în vid a păcurii cu obținerea distilatului de vid și a semigudronului.

În cadrul instalației DAV3, pentru preîncălzirea țițeiului există două trenuri (șiruri) de schimbătoare de căldură, unul aflat în fața unității de desalinare (trenul I) și cel de al doilea fiind destinat preîncălzirii țițeiului, înainte de intrarea în cuptorul de distilare atmosferică (trenul II).

Scopul proiectului este acela de a optimiza, moderniza trenul II de schimbatoare, din cadrul instalației DAV3. Actualmente acesta este alcătuit din 17 schimbătoare, din care 16 sunt de tip fascicul tubular în manta (FTM) iar unul de tip spiral.

Trenul II de schimbătoare pentru preîncălzire țiței are rolul de a reduce sarcina termică a cuptorului de distilare și de a recupera aproximativ 70% din căldura necesară fracționării țițeiului.

Una din cele mai mari probleme ale sistemelor de preîncălzire țiței, cu schimbătoare tubulare, o reprezintă colmatarea fasciculelor tubulare (“fouling phenomena”), acest fenomen fiind unul din preocupările majore din ziua de azi din industria de prelucrare a țițeiului. Colmatarea fascicului tubular al unui schimbător se definește prin formarea și acumularea de materiale solide nedorite la suprafața țevilor, care împiedică transferul de căldură și nu în ultimul rând creșterea rezistenței la curgerea fluidului.

**DESCRIEREA LUCRĂRILOR PROPUSE:**

**Proiectul presupune două faze distincte pentru implementare:**

* Dezafectarea echipamentelor existente (inclusiv chitucii de susținere ai acestora);
* Execuția fundațiilor (chitucilor noi) și montarea noilor echipamente.

**LUCRĂRI DE MONTAJ:**

Lucrările propuse în cadrul proiectului au ca scop dezafectarea (respectiv curățarea și demontarea) a 14 echipamente din totalul de 17 care actual alcătuiesc trenul II de schimbătoare de căldură.

Vor fi înlocuite 14 dintre cele 16 schimbătoare tubulare actuale, cu 6 schimbătoare noi (4 schimbătoare tip Compabloc și 2 spirale) perfomante. Schimbătorul spiral actual S51E nu va fi înlocuit.

**Schema de înlocuire a echipamentelor:**

|  |  |  |
| --- | --- | --- |
| **Echipament existent** | **Echipament viitor** | **Observații** |
| S13A, S13B | S13 | Nou – compabloc |
| S14A, S14B | S14 | Nou – compabloc |
| (S15A, S15B) S15C, S15D, S15E, S15F | S15 | Nou – compabloc  S15A și S15B nu se înlocuiesc |
| S22A, S22B | S22 | Nou – compabloc |
| S51A, S51B, S51C, S51D | S51A – S51B | Noi – spirale |
| S51E | S51E | Nu se înlocuiește |

**Amplasarea viitoarelor echipamente (care vor fi de dimensiuni mult mai mici) se va realiza utilizând spațiile eliberate în urma demontării schimbătoarelor actuale.**

10 dintre schimbătoarele de căldură ce vor fi înlocuite sunt amplasate la parterul unei structuri construite din beton armat (Platforma 1 cota 0.00). Demontarea și înlocuirea acestor schimbătoare nu va aduce atingere construcției existente care adăpostește și alte echipamente tehnologice.

După eliminarea echipamentelor ce vor fi înlocuite din amplasament, se va proceda la demolarea chitucilor de susținere; Demolarea chitucilor se va realiza până la cota 0 – cota platformei betonate.

Vor fi demolați 14 chituci de susținere dimensiunea acestora fiind aproximativ de 130 x 120 x 30 cm.

Pentru montajul celor 6 noi echipamente (schimbătoare de căldură) ce vor fi instalate în locul celor dezafectate se vor construi noi chituci de susținere în pozițiile ce vor fi stabilite prin proiectul tehnologic.

**Pentru implementarea proiectului vor fi elaborate pachete de proiectare pentru disciplinele:**

* Construcții civile (dezafectare echipamente, demolare chituci existenți, proiectare fundații pentru noile echipamente);
* Montaj conducte;
* Process tehnologic;
* Instalații electrice;
* Instrumentație și controlul proceselor;
* Avizarea și autorizarea intervenției.

**LUCRĂRI DE DEMOLARE:**

Implementarea proiectului implică derularea unor lucrări de demolare/desființare a fundațiilor existente pentru echipamentele ce vor fi înlocuite. Demolarea se va realiza până la cota 0 a pardoselii din beton.

Fundațiile din beton armat pentru schimbătoarele de căldură existente sunt fundații de suprafață (cu talpa la un nivel care se va determina în cursul lucrărilor de execuție) și care au câte doi suporți lamelari de susținere peste cota +/- 0.00 , cu înălțimea până la cca. +1.30 m. și lățimea 30 cm., pe care sunt amplasate echipamentele.

**Proiectul de demolare se referă la fundațiile echipamentelor 01 S13 a - b, 01 S14 a - b , 01 S15 a … f și 01 S22 a, b, amplasate între liniile de coordonate locale A14 – A20 și 1 – 5.**

Fundațiile asupra cărora urmează sa se intervină sunt amplasate la parterul unei structuri din beton armat fără închideri cu doua deschideri a câte 6.5 m , 10 traveei de 6.05 m și două niveluri.

Planșeul peste parter al acestei construcții este la cota cca + 6.5 m iar înălțimea totală este de cca 14.5 m. Pe aceste planșee sunt amplasate diferite echipamente.

Starea elementelor din beton armat vizibile este bună, fără deteriorări mecanice sau datorate agresiunii chimice și fără tasări excesive. Nu este necesară analiza statică și dinamică (seismică) a elementelor supuse demolării deoarece nu interacționează cu alte structuri și nu susține alte structuri.

**Betonul rezultat din demolare va fi concasat și folosit în incinta rafinăriei pentru lucrări de amenajare.**

**ORGANIZAREA DE ȘANTIER:**

Lucrările pentru organizarea de șantier se desfășoară în incinta amplasamentului analizat și vor avea o extindere minimală, în perimetrele delimitate pentru implementarea proiectului. Accesul la lucrare se va face prin cai de acces existente.

Atât pe parcursul lucrărilor, cât și după terminarea acestora constructorul (ca executant al lucrărilor civile) cât și sub - contractorii săi de specialitate se vor îngriji și vor fi responsabili de:

* curățenia în șantier;
* gestionarea deșeurilor rezultate în timpul lucrărilor.

La predarea amplasamentului, terenul ocupat cu organizarea de șantier va fi eliberat de materiale și readus la starea inițială.

**b.2. Cumularea cu alte proiecte existente și/sau aprobate:** *nu este cazul*.

**b.3. Utilizarea resurselor naturale, în special a solului, a terenurilor, a apei și a biodiversității:**

În perioada de realizare a investiției, solul se poate contamina datorită:

* scurgerilor accidentale de carburanți de la utilajele de construcție folosite;
* scurgerilor accidentale de carburanţi, lubrifianţi, uleiuri de la utilaje;
* depozitarea necorespunzătoare a deşeurilor de orice tip rezultate de la operatorii lucrărilor de șantier.

În timpul exploatării nu va exista posibilitatea contaminării directe a solului. Măsurile tehnico – contructive implementate asigură o protecție corespunzătoare a mediului geologic.

Impactul rezidual este considerat a fi scăzut. A fost evaluată severitatea 1, deoarece toate posibilele forme de impact sunt posibil a se manifesta exclusiv în limita amplasamentului. În plus, datorită sistemelor de prevenire şi control existente (suprafețe betonate) probabilitatea de apariţie a unui posibil impact este foarte mică.

**Ca urmare, semnificaţia impactului este foarte scăzută.**

**b.4.Cantitatea și tipurile de deșeuri generate/gestionate:**

În timpul șantierului vor fi gestionate de către constructor, sub supravegherea beneficiarului, următoarele categorii de deșeuri:

* Beton (spărtură beton) – deșeu inert, evacuat în blocuri de dimensiuni relativ mici. Poate fi concasat ulterior și valorificat ca material de umplutură sau agregat mineral secundar;
* Resturi metalice (dimensiuni mari sau cupoane, armatură feroasă) – valorificabil (deșeu metalic);
* Material plastic (PE, PVC, HDPE din izolații) – valorificabil prin operator autorizat (coincinerare);
* Absorbanți și echipament de protecție individual - (lavete, absorbanți impregnați cu unsori);colectate separat și valorificate prin operator autorizat (coincinerare);
* Deșeuri similar menajere - vor fi colectate în pubele și preluate de operatorul de salubritate.

|  |  |  |
| --- | --- | --- |
| **Cod Deșeu** | **Tip deșeu** | **Cantitate estimată** |
| 17 01 07 | Amestec de beton, cărămizi, țigle | 25 t |
| 17 02 03 | Plastic | 0,02 t |
| 17 04 05 | Fier și oțel | 180 t\* |
| 15 01 01 | Ambalaj hârtie și carton | 0,03 t |
| 15 02 03 | Absorbanți, materiale filtrante, materiale de lustruire și îmbrăcăminte de protecție, altele decât cele specificate la 15 02 02 | 12 kg |
| 20 03 01 | Deșeuri similar menajere în amestec | 0,2 t |

***\*Această cantitate include echipamentele demontate/cuponate/livrate spre valorificare.***

Zonele de stocare temporară pentru fiecare tip de deșeu în parte vor fi delimitate și marcate corespunzător cu evidențierea codului deșeului respectiv. Datorită caracterului nepericulos al deșeurilor, nu vor fi amenajate construcții special în acest scop.

**b.5. Poluarea și alte efecte negative:**

Prin specificul legat de etapele de construire și funcționare, proiectul nu prezintă un impact semnificativ asupra factorilor de mediu. Pentru implementarea proiectului, în special etapa de construcție, au fost alese soluții care să asigure o amprentă de mediu cât mai scăzută.

**b.6. Riscurile de accidente majore și/sau dezastre relevante pentru proiectul în cauză, inclusiv cele cauzate de schimbarile climatice, conform informațiilor științifice:** *nu este cazul.*

**b.7. Riscurile pentru sănătatea umană (de ex. din cauza contaminării apei sau a poluării atmosferice):**

**În perioada de executie**, ca masuri de protectie se impun cele din categoria masurilor preventive, realizabile prin supravegherea funcționării utilajelor în limitele proiectate, iar în cazul apariției unei defecțiuni se impune depistarea rapidă a acesteia, urmată de remedierea în scurt timp.

Pentru sursele de poluanți atmosferici nu este necesară adoptarea unor măsuri pentru controlul poluării aerului.

Pentru diminuarea impactului asupra calității aerului, se vor lua următoarele măsuri suplimentare în perioada de executie a lucrarilor:

* prevenirea ridicării prafului din zona de desfășurare a lucrărilor de execuție prin acțiuni de stropire în perioadele de vreme uscată;
* utilizarea în perioada de execuție exclusiv a unor echipamente și utilaje noi, conforme din punct de vedere tehnic cu cele mai bune tehnologii existente;
* asigurarea unui management corect al materialelor utilizate;
* reducerea vitezei de circulație pe drumurile de acces a vehiculelor grele pentru transportul materialelor;
* oprirea motoarelor vehiculelor în intervalele de timp în care se realizează descărcarea/încărcarea materialelor;
* oprirea motoarelor utilajelor în perioadele în care nu sunt implicate în activitate;
* în cazul vehiculelor deschise de transport al materialelor necesare executiei lucrărilor, precum și al deșeurilor rezultate, se vor utiliza prelate de protecție pentru limitarea emisiilor de particule în atmosferă;
* se va urmari curățarea mijloacelor care intră în contact cu praful și noroiul pentru a împiedica răspândirea acestuia;
* lucrările de manevrare a maselor de pământ se vor executa în urma umectării materialului;
* Acoperirea depozitelor de moloz ce pot genera pulberi, mai ales în perioadele cu vânturi puternice.

**În perioada de exploatare** a proiectului propus: nu este cazul.

**c) Amplasarea proiectului:**

**c.1. Utilizarea actuală și aprobată a terenurilor:**

Terenul cu numărul cadastral 136548 este situat în intravilanul municipiului Ploiești și este proprietate particulară a SC Petrotel – Lukoil Sa.

Folosința actuală a terenului este curți – construcții cu destinația ,,zonă unități industriale”, ,,industrie poluantă”, conform Certificatului de Urbanism Nr. 762 din 02.07.2019 emis de Primăria Municipiului Ploiești.

**c.2. Bogăția, disponibilitatea, calitatea și capacitatea de regenerare relative ale resurselor naturale, inclusiv solul, terenurile, apa și biodiversitatea, din zonă și din subteranul acesteia:** *Nu este cazul.*

**c.3. Capacitatea de absorbție a mediului natural, acordându-se o atenție specială următoarelor zone:**

* zone umede, zone riverane, guri ale râurilor; - *nu este cazul*;
* zone costiere şi mediul marin; - *nu este cazul*;
* zonele montane şi forestiere; - *nu este cazul*;
* arii naturale protejate de interes naţional, comunitar, internaţional; - *nu este cazul;*
* zone clasificate sau protejate conform legislaţiei în vigoare: situri Natura 2000 desemnate în conformitate cu legislaţia privind regimul ariilor naturale protejate, conservarea habitatelor naturale, a florei şi faunei sălbatice; zonele prevăzute de legislaţia privind aprobarea Planului de amenajare a teritoriului naţional - Secţiunea a III-a - zone protejate, zonele de protecţie instituite conform prevederilor legislaţiei din domeniul apelor, precum şi a celei privind caracterul şi mărimea zonelor de protecţie sanitară şi hidrogeologică; - *nu este cazul.*
* zonele în care au existat deja cazuri de nerespectare a standardelor de calitate a mediului prevăzute de legislaţia naţională şi la nivelul Uniunii Europene şi relevante pentru proiect sau în care se consideră că există astfel de cazuri; - *nu este cazul;*
* zonele cu o densitate mare a populaţiei: *- nu este cazul;*
* peisaje şi situri importante din punct de vedere istoric, cultural sau arheologic: *- nu este cazul*.

**d) Tipurile şi caracteristicile impactului potenţial:**

**d.1. Importanţa şi extinderea spaţială a impactului** - de exemplu, zona geografică şi dimensiunea populaţiei care poate fi afectată: *nu este cazul*;

**d.2. Natura impactului**: impact relativ redus și local pe perioada de implementare a proiectului;

**d.3. Natura transfrontalieră a impactului**: *nu este cazul*;

**d.4. Intensitatea şi complexitatea impactului**: *nu este cazul*;

**d.5. Probabilitatea impactului**:

Impact cu probabilitate redusă atât pe parcursul realizării investiției cât și după darea în exploatare a acesteia, deoarece măsurile prevăzute prin proiect nu vor afecta semnificativ factorii de mediu (aer, apă, sol, așezări umane).

Zgomotele și vibrațiile caracteristice investiției analizate vor fi generate de motoarele autovehiculelor și utilajelor de construcții.

**d.6. Debutul, durata, frecvenţa şi reversibilitatea preconizate ale impactului**:

Odată cu începerea lucrărilor caracteristice proiectului, pe parcursul implementării proiectului, având caracter temporar și efecte pe termen scurt și va înceta odată cu finalizarea lucrărilor.

**d.7. Cumularea impactului cu impactul altor proiecte existente şi/sau aprobate:** - *nu este cazul*;

**d.8. Posibilitatea de reducere efectivă a impactului**: *nu este cazul.*

**II. Motivele pe baza cărora s-a stabilit necesitatea neefectuării evaluării adecvate sunt următoarele:** *Nu este cazul.*

Amplasamentul nu se află în perimetrul sau în vecinătatea unei arii naturale protejate de interes național/internațional/comunitar.

**III. Motivele pe baza cărora s-a stabilit necesitatea neefectuării evaluării impactului asupra corpurilor de apă**: *Nu este cazul.*

Proiectul nu intră sub incidența art. 48 și 54 din Legea apelor nr. 107/1996, cu modificările și completările ulterioare.

**CONDIȚIILE DE REALIZARE A PROIECTULUI:**

**Se vor respecta soluțiile tehnice care au stat la baza emiterii deciziei etapei de încadrare: memoriul tehnic, acte și avize emise de alte autorități.**

* respectarea etapelor privind construcţia şi montajul obiectivelor, a programului de control pe faze de execuţie;
* verificarea tehnică riguroasă a motoarelor autovehiculelor şi utilajelor necesare realizării proiectului, pentru a evita scurgerile de uleiuri şi carburanţi;
* depozitarea şi manipularea corespunzătoare a materialelor;
* se vor respecta prevederile legislatiei de mediu în vigoare, condițiile impuse prin acordurile, avizele și punctele de vedere emise de autoritățile implicate în avizarea proiectului;
* aveți obligația să colectați și să depozitați corespunzător deșeurile rezultate în urma proiectului;
* la terminarea lucrarilor de construire se va asigura salubritatea întregului amplasament, inclusiv a zonelor adiacente, prin eliminarea tuturor materialelor și resturilor rezultate din execuția obiectivului;
* depozitarea provizorie a materialelor pe amplasament se va realiza astfel încât să se reduca riscul poluării solurilor și a apei freatice;
* este interzisă poluarea în orice mod a resurselor de apă;
* se vor respecta prevederile Legii nr. 211/2011, art. 17 alin. (3), privind regimul deșeurilor, cu modificările și completările ulterioare; se interzice depozitarea deșeurilor de orice fel în alte locuri decât în cele special amenajate;
* deșeurile rezultate din lucrări se vor valorifica/elimina, pe măsura acumulării lor, prin societăți autorizate;
* privitor la protecția impotriva zgomotului: alegerea unor echipamente de muncă adecvate, care să emită cel mai mic nivel de zgomot posibil, folosirea de utilaje și mijloace de transport silențioase, reducerea la minim a traficului utilajelor în apropierea zonelor locuite;
* organizarea de șantier se va amenaja pe un perimetru cât mai redus.

**Informarea și participarea publicului la procedura de reglementare:**

Autoritatea competentă pentru protecția mediului a asigurat și garantat accesul liber la informație a publicului interesat/afectat de proiect.

Astfel, publicul a fost informat cu privire la depunerea solicitării în vederea obținerii acordului de mediu și asupra deciziei luate:

* afișate pe pagina proprie de internet a autorității competente pentru protecția mediului și la sediul acesteia;
* afișate de titular în data de 19.05.2020 și 19.05.2020 în ziarul ,,Telegrama” și la Primăria Municipiului Ploiești;
* afișate de titular în data de .................... și .................. în ziarul .................. și la Primăria Municipiului Ploiești;

Documentația aferentă proiectului a fost accesibila spre consultare de către public pe toată durat derulării procedurii de reglementare la sediul APM Prahova.

Precizăm că nu au existat sesizări și comentarii din partea publicului interesat/potențial afectat pe parcursul procedurii de reglementare.

Prezenta decizie este valabilă pe toată perioada de realizare a proiectului, iar în situația în care intervin elemente noi, necunoscute la data emiterii prezentei decizii, sau se modifică condițiile care au stat la baza emiterii acesteia, titularul proiectului are obligația de a notifica autoritatea competentă emitentă.Orice persoană care face parte din publicul interesat și care se consideră vătămată într-un drept al său ori într-un interes legitim se poate adresa instanței de contencios administrativ competente pentru a ataca, din punct de vedere procedural sau substanțial, actele, deciziile ori omisiunile autorității publice competente care fac obiectul participării publicului, inclusiv aprobarea de dezvoltare, potrivit prevederilor [Legii contenciosului administrativ nr. 554/2004](http://legislatie.just.ro/Public/DetaliiDocumentAfis/202940), cu modificările și completările ulterioare.Se poate adresa instanței de contencios administrativ competente și orice organizație neguvernamentală care îndeplinește condițiile prevăzute la art. 2 din Legea nr. 292/2018, privind evaluarea impactului anumitor proiecte publice și private asupra mediului, considerându-se că acestea sunt vătămate într-un drept al lor sau într-un interes legitim.Actele sau omisiunile autorității publice competente care fac obiectul participării publicului se atacă în instanță odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.Înainte de a se adresa instanței de contencios administrativ competente, persoanele prevăzute la art. 21 din Legea nr. 292/2018, privind evaluarea impactului anumitor proiecte publice și private asupra mediului au obligația să solicite autorității publice emitente a deciziei prevăzute la art. 21 alin. (3) sau autorității ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoștința publicului a deciziei.

Autoritatea publică emitentă are obligația de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.

Procedura de soluționare a plângerii prealabile prevăzută la art. 22 alin. (1) este gratuită și trebuie să fie echitabilă, rapidă și corectă.

Prezenta decizie poate fi contestată în conformitate cu prevederile Legii nr. 292/2018, privind evaluarea impactului anumitor proiecte publice și private asupra mediului și ale [Legii nr. 554/2004](http://legislatie.just.ro/Public/DetaliiDocumentAfis/202940), cu modificările și completările ulterioare.

**DIRECTOR EXECUTIV,**

**Gabriela MUNTEANU**

**ŞEF SERVICIU A.A.A.,**

**Olguța FIDEL**

*Întocmit,*

*Georgiana Victoria SOARE*